CELEX: 62015CN0270
Language: mt
Date: 2015-06-08 00:00:00
Title: Kawża C-270/15 P: Appell ippreżentat fit-8 ta’ Ġunju 2015 mir-Renju tal-Belġju mis-sentenza mogħtija mill-Qorti Ġenerali (L-Ewwel Awla) fil-25 ta’ Marzu 2015 fil-Kawża T-538/11, Il-Belġju vs Il-Kummissjoni

3.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 254/14
            
         Appell ippreżentat fit-8 ta’ Ġunju 2015 mir-Renju tal-Belġju mis-sentenza mogħtija mill-Qorti Ġenerali (L-Ewwel Awla) fil-25 ta’ Marzu 2015 fil-Kawża T-538/11, Il-Belġju vs Il-Kummissjoni
   (Kawża C-270/15 P)
   (2015/C 254/18)
   Lingwa tal-kawża: l-Olandiż
   
      Partijiet
   
   
      Appellant: Ir-Renju tal-Belġju (rappreżentanti: C. Pochet u J.-C. Halleux, aġenti, L. Van Den Hende, avukat)
   
      Parti oħra fil-proċedura: Il-Kummissjoni Ewropea
   
      Talbiet
   
   
               —
            
            
               tannulla s-sentenza tal-Qorti Ġenerali tal-25 ta’ Marzu 2015;
            
         
               —
            
            
               tannulla d-deċiżjoni tal-Kummissjoni Ewropea, tas-27 ta’ Lulju 2011, dwar l-għajnuna mill-Istat għall-finanzjament tal-iskrining [screening] għall-enċefalopatiji sponġiformi trasmissibbli (EST) fil-bovini [annimali tal-ifrat] implimentata mill-Belġju [Għajnuna mill-Istat C 44/08 (ex NN 45/04)];
            
         
               —
            
            
               tikkundanna lill-Kummissjoni għall-ispejjeż.
            
         
      Aggravji u argumenti prinċipali
   
   
      L-ewwel aggravju: Il-Qorti Ġenerali wettqet żbalji ta’ liġi u kisret l-obbligu ta’ motivazzjoni tagħha fir-rigward tal-eżistenza ta’ vantaġġ ekonomiku fis-sens tal-Artikolu 107(1) TFUE.
   
               a)
            
            
               
                  L-ewwel parti: Il-Qorti Ġenerali wettqet żball ta’ liġi u kisret l-obbligu ta’ motivazzjoni, b’mod partikolari sa fejn ibbażat ruħha fuq il-premessa li, kull darba li l-awtorità timponi obbligu legali jew amministrattiv fuq ċerti impriżi, l-ispejjeż marbuta ma’ dan l-obbligu għandhom awtomatikament jiġu imputati lill-impriżi kkonċernati, mingħajr ma l-awtorità pubblika tkun tista’ tintervjeni bi kwalunkwe mod u indipendentement mill-għan tal-miżura u tar-rabta mal-eżerċizzju tal-prerogattivi ta’ awtorità pubblika. Peress li din il-premessa għandha tiġi miċħuda, il-Qorti Ġenerali bl-ebda mod ma spjegat għaliex l-ispejjeż tat-testijiet għall-iscreening tal-EST jikkostitwixxu spiża li “normalment” hija ta’ piż għall-baġit ta’ impriża. Il-Qorti Ġenerali kisret ukoll l-obbligu ta’ motivazzjoni stabbilit fl-Artikolu 36, moqri flimkien mal-Artikolu 53, tal-Istatut tal-Qorti tal-Ġustizzja, b’mod partikolari billi ma eżaminatx id-diversi argumenti u preċedenti invokati mill-appellant, jew billi naqset milli tirrikonoxxi r-rilevanża tagħhom.
            
         
               b)
            
            
               
                  It-tieni parti: Il-Qorti Ġenerali wettqet żball ta’ liġi sa fejn ikkunsidrat li l-eżistenza jew l-assenza ta’ leġiżlazzjoni ta’ armonizzazzjoni huma kompletament irrilevanti għall-finijiet tal-għajnuna mill-Istat. F’dan ir-rigward, il-Qorti Ġenerali kisret ukoll l-obbligu ta’ motivazzjoni tagħha stabbilit fl-Artikolu 36, moqri flimkien mal-Artikolu 53, tal-Istatut tal-Qorti tal-Ġustizzja, billi ma rrispondietx għall-argumenti magħmula mir-Renju tal-Belġju.
            
         
               c)
            
            
               
                  It-tielet parti: Il-Qorti Ġenerali wettqet żball ta’ liġi billi tat x’tifhem li r-Renju tal-Belġju ma kienx indika għaliex l-eżistenza jew l-assenza ta’ kumpens eċċessiv huma legalment rilevanti għall-eżistenza ta’ vantaġġ ekonomiku fis-sens tal-Artikolu 107(1) TFUE. Is-sentenza appellata hija wkoll ivvizzjata bi żball ta’ liġi sa fejn tidher li qed tinsinwa li dan l-argument ma ġiex issostanzjat b’mod suffiċjenti fuq livell fattwali.
            
         
      It-tieni aggravju: Il-Qorti Ġenerali wettqet żball ta’ liġi u kisret l-obbligu ta’ motivazzjoni tagħha fir-rigward tal-applikazzjoni tal-kundizzjoni dwar is-selettività fis-sens tal-Artikolu 107(1) TFUE. Il-Qorti Ġenerali wettqet żball ta’ liġi meta affermat, b’mod ġenerali, li l-impriżi kollha suġġetti għall-obbligu li jwettqu kontrolli qabel ma jkunu jistgħu jqiegħdu fis-suq jew jikkummerċjalizzaw il-prodotti tagħhom, kienu, bħala definizzjoni, f’“sitwazzjoni fattwali u legali paragunabbli”. Tal-inqas, il-Qorti Ġenerali kisret l-obbligu ta’ motivazzjoni tagħha billi ma spjegat bl-ebda mod għal liema raġuni dawn l-impriżi kollha jinsabu f’“sitwazzjoni fattwali u legali paragunabbli” mill-perspettiva tal-għajnuna mill-Istat u billi ma rrispondietx għar-riżervi espressi mir-Renju tal-Belġju.